En gruppe unge i Thisted havde i dag samlet 250 jævnaldrende til en diskussion om uddannelsesloft, SU og karakterer.

Unge skal tage aktivt stilling til demokratiet. Det er baggrunden for projektet DemokraTour, som i dag afholdt et arrangement i Thisted, hvor 250 unge skulle diskutere blandt andet uddannelsesloft, SU og karakterer. - Det er vigtigt, at unge tager aktivt stilling til demokratiet. Uddannelsespres er jo meget aktuelt for os lige nu, og det er vigtigt at finde ud af, hvordan man kan påvirke politikerne. Nu er der jo også snart valg, og det er vigtigt, at unge kan tage stilling til det, siger Morten Thinggaard, der er elev på Thisted Handelsgymnasium og samtidig sidder med i styregruppen bag DemokraTour. De unge deltog på tværs af forskellige uddannelser i diskussions-workshoppen, som blev efterfulgt af to debatter med et debatpanel og en ordstyrer. - Det er vigtigt at få en bevidsthed om, at vi lever i et demokrati. Man bør tage det ansvar, der følger med, så man tør have en holdning, mener en af dagens deltagere, Asta Enevold Højbjerg fra Thisted Gymnasium.